**Den bedste start i mands minde!**

D. 17. september 2017 afholdt FSK Orientering en 1. og 2. divisionsmatch med ca. 600 deltagere.

Vi der var med til at afvikle starten, havde en fantastisk oplevelse, jeg tror aldrig vi har oplevet en start, der blev afviklet så let og smidigt som denne. Det må deltagerne også have oplevet, for der var lutter smil og god stemning.

I O-sporten kender vi alle sammen det, at der altid er en grund til et bom, og hvis det går virkeligt godt, er der også en grund til det.

Da det samme gælder for et stævne, er det en god ide at lave en analyse for at undersøge hvorfor det gik så godt. Det må vi kunne bruge næste gang vi skal lave et stævne.

Allerede i oktober 2016 var stævneleder Leif Pedersen i gang med at finde en skov og en banelægger, Kurt Thuesen. Først i januar 2017 kom den første opfordring til at finde funktionsledere. Listen med funktionsledere var næsten komplet i begyndelsen af februar.

Fra februar og frem til løbet blev der afholdt et antal møder, hvor det hele blev mere og mere detaljeret.

Tilbage til starten:

Claus Wigen var funktionsleder, og der var 7 hjælpere, hvoraf de 5 også skulle sætte poster ud.

Claus + 2 hjælpere skulle møde 7.30, og de 5 andre træde til, når postudsætningen var afsluttet.

Et par dage før modtog hjælperne en mail fra Claus med en startprocedure, hans meget detaljerede checkliste og en skitse til starten. Det var meget fint, for det gav os indtryk af, at der var styr på det hele.

Efter at have sat poster ud ankom jeg til starten, der lå 300 m fra stævnepladsen. Det er altid rart med kort til start, men det er jo ikke altid muligt. Der var lavet et system med 2 x 4 båse i parallel, 4 til de almindelige baner og 4 til begyndere med fri start og åbne baner. Båsene var markeret med plaststrimler på jorden fastholdt med pløkke, yderst simpelt, men det fungerede perfekt. Der var rejst et telt over bås 2, så løse postbeskrivelser kunne håndteres i tørvejr (hvis det skulle regne).

Der blev foretaget et par mindre rettelser. Startlister mm. blev flyttet for at skaffe mere plads til de mange deltagere, der blev fremskaffet et poststativ med en skærm til at vise startpunktet. Da det ene at de leverede starture gik en time forkert, blev de begge sendt til genkalibrering. Alt det kunne sagtens nås, da vi var i god tid, og ingen af deltagerne mærkede noget til det.

Kurt havde lavet særskilte baner til de åbne baner med egne førsteposter. Det gjorde det meget lettere, da man så kunne sende de åbne baner i skoven når løberne var klar. Det at de åbne baner skulle gennem 4 båse viste sig ikke at være noget problem. Tvært imod, det gav et meget flydende forløb, og hvis der var plads til at løberne kunne starte, blev de bare kaldt frem til deres store fornøjelse.

Vi glemte helt, at de åbne baner først skulle starte 10:15, men det gjorde ingenting, da de ikke blev blandet sammen med de andre startende.

Bås 1: 2 hjælpere, indkald af løbere, udlevering af 7 forud bestilte lejebrikker.

Bås 2: 1 hjælper, løse postbeskrivelser.

Bås 3: 2 hjælpere, udlevering af kort til lette og begynderbaner.

Bås 4: 2 hjælpere, udlevering af kort og styring af de åbne baner.

Claus: For sent startende, kaffe mm.

Vi havde jo en udfordring med et cykelløb, der havde ensrettet tilkørselsvejen. Det gjorde så at de som havde valgt ’den forkerte tilkørselsretning’ måtte køre en stor omvej. Trods det var der kun 6-7 der kom for sent til start. Efter aftale med stævnekontrollanten fik 3 af dem lov til at starte med ’put and run’ systemet. Det er en metode der har været brugt før, jeg har f. eks. selv haft brug for den ved O-ringen i Sverige.

Hvad var det nu der gjorde det hele muligt?

* Stævnelederen var i god tid med at finde funktionsledere.
* Det var muligt for Claus at skaffe det rigtige antal erfarne medarbejdere.
* Claus havde gjort et godt forarbejde, og informeret hjælperne.
* Den samlede tidsplan for stævnet gav Claus mulighed for at få det hele klart i god tid.
* Stævnets logistik virkede perfekt, dvs. det der var bestilt var også klar når, det skulle bruges.
* Banelæggerens ’frås’ med egne baner til Åbne baner var en STOR hjælp.
* Det gør det hele lidt nemmere at start ligger tæt på stævnepladsen, men det er jo ikke altid muligt.
* Claus nytænkning om, hvordan en start kan laves, virkede perfekt.
* Den og måden startlisten var lavet på gjorde at der kun var op til 4 startende pr. minut blandt de deltagere der havde en starttid. Det var med til at det hele forløb smidigt.
* Det at Claus ikke havde andre faste opgaver end for sent startende virkede fint.
* Alt det ovenfor nævnte gjorde at alle ’medarbejdere’ i starten følte et overskud, og var i stand til at hjælpe deltagerne med alt hvad der opstod.

Dette er en beskrivelse af starten, og jeg er ret sikker på, at hvis der bliver lavet noget tilsvarende om de andre funktioner bliver resultatet det samme:

FSK Orienterings divisionsmatch d. 17. september 2017 var et kanon godt arrangeret stævne.

Karl Aage Hald

Starter af de åbne baner.